text: Servir els pobres - Arquebisbat de Barcelona
  Aquesta acció no és exclusiva de l'Església, tot i que per a nosaltres és totalment inclusiva, tant, que si no fos així perdríem la nostra identitat cristiana
  06 maig, 2015 -
  Aquesta acció no és exclusiva de l'Església, tot i que per a nosaltres és totalment inclusiva, tant, que si no fos així perdríem la nostra identitat cristiana. Els bisbes ho diem en una instrucció pastoral que hem aprovat a la darrera reunió plenària i que entre tots hauríem de difondre molt. Feia falta aquesta veu i també a nosaltres ens era necessari dir-la, tot i que sempre hi ha hagut declaracions i accions concretes que s'han fet sentir. Principis de la doctrina social com la dignitat de la persona, el destí universal dels béns, la solidaritat, defensa dels drets i promoció dels deures, el bé comú, el principi de subsidiarietat i el dret a un treball digne i estable, són principis clau que volem que il·luminin la nostra realitat personal i col·lectiva.
  Aquesta llum, que prové de Jesús, pot fer desaparèixer tot allò que és un assot a la dignitat humana, com la dolorosa situació d'atur, la crisi familiar, la nova forma de pobresa que és la immigració, el mal moral de la corrupció, els actes terroristes amb disfressa religiosa i l'escandalosa xifra d'avortaments. Hi ha un fet innegable que ben segur està a la base de tot: l'empobriment espiritual, fruit d'una falta d'atenció espiritual que —segons el papa Francesc— constitueix la pitjor discriminació que sofreixen els pobres (cf. EG 200). Hem d'anar a les arrels de la pobresa i fer camí amb els pobres tocant les seves nafres i compartint el seu sofriment. No funciona el comandament a distància.
  Proposem revisar-nos a fons i descobrir alternatives a situacions aparentment irreversibles. Les dades oficials mostren un augment de la desigualtat i de l'exclusió social, la qual cosa representa una seriosa amenaça a llarg termini. Una economia basada únicament en la lògica del creixement ha de donar pas a una altra forma que situï la persona humana com a primer valor. Per això, des de la fe cristiana hem de ser més agosarats i creatius, sobretot quan sabem que el servei privilegiat als pobres està en el cor de l'Evangeli.